Oudtshoorn se sanitasietariewe ‘nie onwettig’ | Netwerk24
Oudtshoorn se sanitasietariewe ‘nie onwettig’
Deur Jackie Kruger 05 Julie 2018 13:05
Die Oudtshoorn-munisipaliteit sê die vasstelling van sanitasietariewe vir die 2018-’19-boekjaar is geensins onwettig of ongrondwetlik nie.
Die Oudtshoorn-munisipaliteit het gereageer op ’n klagte van AfriForum dat dié berekening strydig is met art. 74(2)(b) van die Munisipale Stelselswet (Wet 32 van 2000) wat bepaal dat die bedrag wat die individuele gebruikers van munisipale dienste moet betaal, bepaal moet word aan die hand van die gebruik van sulke dienste.
AfriForum het onder meer gesê die aantal toilette wat ’n huishouding het, hou nie verband met die hoeveelheid riool wat op die perseel gegenereer word nie.
Die sanitasietariewe wat deur Oudtshoorn se stadsraad goedgekeur is vir residensiële en groepbehuising per toilet of urinaal per jaar, is R1 539,38 (BTW ingesluit) of R1 338,59 (sonder BTW).
Volgens die Oudtshoorn-munisipaliteit het ’n opname oor sanitasietariewe getoon 72,36% van eiendomme in Oudtshoorn het slegs een toilet, en slegs 2,9% het tussen vier en sewe toilette. Altesaam 15,09% van eiendomme het twee toilette en 8,87% het drie toilette.
Die studie het verder aangedui dat indien ’n eenvormige tarief per eiendom toegepas word, ’n verhoging van 47,3% altesaam 72,36% van die eiendomme in die gesig staar, 15,1% ongeveer in dieselfde posisie sal wees, 8,77% van residensiële eiendomme met drie toilette ’n groot verlaging in aanslag sou kry, en slegs 2,9% van residensiële eiendomme wesenlik sou baat vind by ’n eenvormige enkeltarief per eiendom.
Die munisipaliteit het ook gaan kers opsteek by 14 ander Wes-Kaapse munisipaliteite en bevind dat die meeste sanitasietariewe op ’n vaste tariefgrondslag toepas.
Daar is besluit om nie die grootste gedeelte van die belastingbasis bloot te stel aan astronomiese verhogings, ten einde ’n geringe persentasie (2,9%) te bevoordeel nie.
Volgens die munisipaliteit het hy binne die bestaande wetlike raamwerk en in die beste belang van die gemeenskappe van Oudtshoorn opgetree met die vasstelling van die sanitasietariewe en dat dit geensins onwettig of ongrondwetlik is nie.
Meer oor: Afriforum | Oudtshoorn
Oudtshoorn se sanitasie-tariewe pla AfriForum